**Біздің мақтанышымыз-біздің шәкірттеріміз!**

Құрметті оқырмандар, сіздермен жүздескеніме өте қуаныштымын! Мінекей, аты шулы, адам атын естісе қорқатын дерттің дүние жүзіне жайылып, елдің үрейін алғанына да бір жыл уақыт асып барады екен.

Былтырғы жылдың наурыз айынан бастап, мектеп оқушыларының қашықтан оқу үрдісі басталған еді, биылғы жылдың да оқу үрдісі көбіне қашықтан жүріліп жатқан жайы бар. Қашықтан оқыдық деген атауы болмаса, мектеп мұғалімдері мен оқушыларымыз қандай жолмен болмасын білім беру мен білім алуды жалғастыруда. Жылда өткізілетін олимпиадалар мен қалалық, облыстық байқауларға мұғалімдер де, оқушылар да жылдағыдай ат салысуда.

Осының бірден бір дәлелі, қаламызда жақында өткен қазақ тілі пәні бойынша «Жарқын болашақ» байқауына мектебіміздің бір сыпыра оқушылары қатысып, жақсы нәтижелер көрсетіп, жетістікке жеткен жайымыз бар.

Айта кетсек, «Жас қаламгер» номинациясы бойынша Май Виолетта 1-орын, жетекші ұстазы- Нұғманова Қаншайым Исақызы, «Бейнелеушілер» номинациясы бойынша Гулиева Эльза 2- орын, жетекші ұстазы- Нұғманова Қаншайым Исақызы, «Білгірлер» номинациясы бойынша Куприянова Анастасия 2-орын, жетекші ұстазы - Хайдарова Гүлсім Әбенқызы, «Сөз шеберлері» номинациясы бойынша Никонова Даяна 3-орын, жетекші ұстазы- Ахметова Айгүл Қайратқызы. Аянбай еңбек еткен ұстаздарымыз бен шәкірттерге көптеген алғысымызды білдіріп, алдағы асар асулары көп болсын деп тілеймін! Жеңісті де, жемісті күндер көп болып, еліміз аман, жұртымыз тыныш болып, мамыражай, жайма - шуақ өміріміз қайта оралуына тілектеспін!

Қостанай облысы әкімдігі білім басқармасының

“Лисаков қаласы білім бөлімінің мектеп-гимназия” КММ

қазақ тілі мен әдебиет пәндерінің мұғалімі

Мұрат Сұңқар